সৃজনশীলতা, মননশীলতা ও মেধা বিকাশের সবচেয়ে কার্যকর দুটো মাধ্যম হলো সাহিত্য ও সঙ্গীত। আমাদের দেশে এই দুটোরই ভবিষ্যত অন্ধকার। এবং তা নিয়ে কারুর কোনো মাথাব্যথা নেই! বইয়ের ক্ষেত্রে তবু বাংলা একাডেমী কিছু বই প্রকাশ করে, অমর একুশে গ্রন্থমেলা, ঢাকা বই মেলা ইত্যাদি কিছু না কিছু উদ্যোগ এখনো রয়েছে এই শিল্পকে টিকিয়ে রাখতে, গানের জন্য কোনো উদ্যোগই নেই! বিগত দুটো ঈদে যে সংখ্যক এলবাম প্রকাশ হয়েছে, তাকে গোনার মধ্যে ধরা যায় না, এবার পয়লা ফাল্গুন ও ভালোবাসা দিবসে (এই উপলক্ষটি সাম্প্রতিক সময়ে অডিও এলবাম প্রকাশনার একটা উল্লেখযোগ্য মৌসুম হিসেবে বিবেচিত হয়ে আসছিল) একটিও এলবাম প্রকাশ হবে কিনা সন্দেহ! সামনে আসছে বাংলা নববর্ষ, অডিও প্রকাশ হবে না। তার ক’দিন পরই ঈদুল ফিতর, এলবাম প্রকাশের জন্য বছরের সবচেয়ে বড় উপলক্ষ, অথচ এখনো কোনো শিল্পীই বুকে হাত দিয়ে বলতে পারছেন না, তিনি ঈদ-এলবামের পরিকল্পনা করছেন! আমি অনেক শিল্পীর ব্যক্তিগত তথ্য জানি, তাঁরা ২০-৩০ কি ৫০টা পর্যন্ত গান করে বসে আছেন, এলবাম প্রকাশের সাহস পাচ্ছেন না। এই তালিকায় এমনকি আইয়্যুব বাচ্চু পর্যন্ত আছেন! বাকিদের কথা সহজেই অনুমেয়…